b'\n_START_ARTICLE_\nXieng Khouang\n_START_SECTION_\nHistoria\n_START_PARAGRAPH_\nXieng Khouangin historiankirjoituksen mukaan phuanitaustaisen kuningaskunnan nykyisen Laosin Ruukkujen tasangolla perusti Khun Boromin poika Chet Chuong. Kuningaskunnan p\xc3\xa4\xc3\xa4kaupunki oli nykyinen Muang Khoun (ennen samaan tapaan Xieng Khouang) nykyisess\xc3\xa4 Laosin Xieng Khouangin maakunnassa. Vuonna 1353 maasta tuli Lan Xangin vasallivaltio. Lang Xang ja Vietnam kilpailivat herruudesta alueella ja Xieng Khouang maksoi tribuuttia ajoittain my\xc3\xb6s Hanoihin. Yritys liitt\xc3\xa4\xc3\xa4 alue kiinte\xc3\xa4ksi osaksi Vietnamia johti Vietnamin ja Lang Xangin sotaan vuonna 1478. Sota ei ratkaissut kiistoja alueesta, vaan sen hallitsijat maksoivat tribuuttia edelleen vaihtelevasti molempiin valtakuntiin. L\xc3\xa4hemm\xc3\xa4t yhteydet kuningaskunnalla voidaan kuitenkin katsoa olleen Lang Xangin kanssa._NEWLINE_Lang Xang jakautui 1700-luvulla kolmeen kuningaskuntaan, Luang Prabang, Vientiane ja Champassak. Lang Xangin kadottua kartalta vietnamilaisvaikutus Xieng Khouangissa kasvoi. 1800-luvulla hallinneella kuningas Chao Noilla oli yhteyksi\xc3\xa4 sek\xc3\xa4 Vietnamiin ett\xc3\xa4 Siamiin maksaen tribuuttia molempiin valtakuntiin. Siamilaisten vallattua Vientianen vuonna 1827 maan kuningas Anuvong pakeni ensin Vietnamiin ja lopulta Xieng Khouangiin. Chao Noin oli nyt luovutettava paennut kuningas joko Vietnamiin tai Siamiin. Lopulta h\xc3\xa4n p\xc3\xa4\xc3\xa4tti luovuttaa kuninkaan siamilaisille. Kostoksi Vietnamin keisari Minh M\xe1\xba\xa1ng l\xc3\xa4hetti sotajoukon vangitsemaan Chao Noin ja h\xc3\xa4net teloitettiin Vietnamin p\xc3\xa4\xc3\xa4kaupunki Hu\xe1\xba\xbfssa._NEWLINE_Chao Noin kuoleman j\xc3\xa4lkeen Xieng Khouangia hallittiin suoraan Vietnamin alaisuudessa. Vuonna 1855 vietnamilaiset tekiv\xc3\xa4t kuitenkin Vientianen entisen kuninkaan Anuvongin pojasta Xieng Khouangin hallitsijan arvonimell\xc3\xa4 keisarillinen valtuutettu prinssi. Vietnamilaisten alainen hallitsija maksoi my\xc3\xb6s tribuuttia Luang Prabangiin. Siamissa Vietnamin pel\xc3\xa4ttiin yritt\xc3\xa4v\xc3\xa4n ulottaa vaikutusvaltaansa my\xc3\xb6s muualle nykyiseen Laosiin. Vastatoimena siamilaiset valtasivat Luang Prabangin vuonna 1885. Virallinen syy valloitukselle oli paikallisten suojeleminen Kiinasta tulleita sotajoukkoja vastaan. Vietnamissa nyt vaikutusvaltainen Ranska l\xc3\xa4hetti nootin Siamiin varoittaen heit\xc3\xa4 loukkaamasta Vietnamin oikeuksia Xieng Khouangissa ja Luang Prabangissa. Ranskan vastaisen sodan uhkaama Siamin kuningas Mongut taipui tekem\xc3\xa4\xc3\xa4n vuonna 1886 sopimuksen, jolla Ranskan sallittiin asettavan varakonsulin Luang Prabangiin. Vuonna 1893 Laosista tehtiin puolestaan Ranskan protektoraatti. Xieng Khouang oli ranskalaisten suojeluksessa aina vuoteen 1899, jolloin se liitettiin muuhun Laosiin.'